《咏闽儒三则 其一 李延平先生》
清代·郑用锡

遁世终无悔，平居四十年。科名惭末第，河洛悟先天。

一室箪瓢乐，千秋衣钵传。机倪阐神鬼，奥窔洞山川。

斯道存文字，吾身可圣贤。冰壶真了彻，圭角独磨研。

况抱邱林志，能操笔削权。忧时长默默，恋国复拳拳。

大节完忠孝，名言记简编。风云当路幻，日月此心圆。

危坐能终日，豪情属少年。至今过剑浦，水竹荐羞笾。

作者简介：郑用锡（1788～1858）字在中，号祉亭，清代台湾淡水人，任兵部武选司、礼部仪制司员外郎，著有《北廓园集》。